text: Værter kommer på glat is
  28 april 2019 kl. 14.52
  Søren Dahl og Dorte Callesen besøger i søndagens udgave af "Et godt Spørgsmål" Frøs Arena i Vojens og Sønderjysk Kål i Haderslev.
  De to værter tager på isen iført det helt store udstyr sammen med sønderjyskes sportschef Kim Lykkeskov, som selv i mange år var elitespiller i ishockey. 
  Han må se i øjnene, at Sønderjyske måtte nøjes med sølvmedaljer og sluttede sæsonen skuffende tidligt allerede inden påskedagene efter kun fire kampe i finaleserien, da Rungsted gjorde rent bord med fire sejre på stribe.
  Torsdag sagde Sønderjyske-spillerne farvel til deres fans ved arrangement i Frøs Arena.
  Ud over Frøs Arena besøger Dorte og Søren i aftenens udsendelse også Sønderjysk Kål i Haderslev. Her møder de nogle af de medarbejdere, som har arbejdet i virksomheden i over 25 sæsoner, og som hver dag elsker at gå på arbejde.
  ET GODT SPØRGSMÅL 
  I serien ’Et Godt Spørgsmål’ tager vi med TV SYD-vært Dorte Callesen og Radiovært Søren Dahl (kendt fra bl.a radioprogrammet Dahl på Hack) rundt i Syd-og Sønderjylland.  Undervejs møder de mennesker, som udfordrer dem, og så stiller de hinanden quiz-spørgsmål, som du kan gætte med på.    ’Et Godt Spørgsmål’ kan ses hver søndag klokken 19.30 på TV SYD og streames på tvsyd.dk
  
  